એએમટીએસ બસોમાં આવનજાવન કરતાં કેટલાક મુસાફરોનાં અવલોકન મુજબ મોટેભાગે ગુજરાત યુનિવર્સિટી, કોમર્સ કૉલેજ, લૉ ગાર્ડન, આઈઆઈએમ, વસ્ત્રાપુર, ગૂજરાત વિદ્યાપીઠ, લાલ દરવાજા જેવા કૉલેજિયનની વધુ અવરજવર ધરાવતા રૂટોની બસોમાં આવી શાયરીઓ વધુ જોવા મળે છે. બસનો રૂટ દર્શાવતી એલસીડી ડિસપ્લેનો પાછળનો ભાગ બસની અંદરના મુસાફરોની બરાબર સામે રહેતો હોવાથી અહીં લખેલી શાયરીઓ મુસાફરોની નજરમાં આવ્યા વિના રહેતી નથી. મુસાફરો પણ શેર-શાયરીઓનો લુત્ફ માણી લે છે.